Кхеран оцу новкъахь дуьхьало йоцуш дIадахар дара цецвоккхуш. Нускал дуьгачу меттехь бераша моссуьйттаза некъ лоьцуш, машенаш сецош хIума ма хуьлу хIора юьртахь а, гIалахь а. Иштта ламаст ду-кх вайн. Уггаре а сих-сиха нускал дехачу урамехь а нисло иза. Шайн караеънарг такхайой, некъ боьхкуш дуьхьало йо бераша. Новкъа таса тарло коьллаш, генаш, муьлхха еха дечиг, эчиг. Муш, я зIе тосий меттиг а нисло. Наггахь баккхийнаш а ца къаьхка некъ лаца.